Zanyarê Îranî Vedigere Welatê Xwe
Îranî dibêjin, Şehram Emîrî ji alîyê ajanên Amerîka ve hatiye revandin, lê karbidestên Amerîkî vê yekê înkar dikin.
Tenê du tiştên li derheqa Şehram Emîrî zelal in. Ê yekê ev e ku, berî saleke, dema Hacê li Erebîstana Suudî hinda bibû. Ê duyê jî ev e, Emîrî vê gavê li Pişka Berjevendîyên Îranê ya li Washingtonê xuya bûye, ku vegere Îranê. Hemî tiştên din ne zelal û şêlî ne. Îranî dibêjin, ew ji alîyê ajanên Amerîka ve hatiye revandin, lê karbidestên Amerîkî vê yekê înkar dikin. Berdevkê Wezareta Derve P.J Crowley dibêje, Emîrî bi dilê xwe hate Amerîka û bi dilê xwe jî vedigere. Lê, kesekî nabêje ew çawa hate Amerîka û gava geheştina xwe çi kir. 3 videoyên Emîrî yan jî kesekî ku dişibe wî, ku sala çûyî hatine weşandin jî tevlîhevîya heyî zêdetir dike. Di yekemîn dîmena wan 3 vîdeoyên ji hevdu cuda de Emîrî dibîje, ew hatiye revandin. Di ya dinê de dibêje, ew bi azadî li eyaleta Arîzona ya Amerîka dijî. Di ya sêyê de jî dibêje, ew ji destê Amerîkîyan revîye û niha qaçax e. Hîn raportên medyayî dibêjin, Emîrî xwe teslîmî Amerîkîyan kir û agahdarîyên gelek hêja yên derbarê programa navokî ya Îranê daye wan. Lê, yên dijî vê îddîayê dibêjin, eger rast be ew çima vedigere Îranê? Hinek raport dibêjin, desthilatdarên Îranê gêfe li malbata wî kirine ku bizivire Îranê. Îhtîmala din jî ev e ku, ew îtîrafcîyekî derewîn e. Karmendê berê yê CIA Charles Faddis dibêje, dema yekî ji welatekî xwe teslîmî welatekî din bike, girîng e hun rastîya pêzanînên wî piştrast bikin. Eger Emîrî îtîrafkerekî sexte yê Îranê ye, dema lêpirsîna xwe, xencî tiştên ku Amerîkî berê de dizanîbûn, dibe ku ew hinek agahdarîyên şaş û çewt jî dayîbe. Lê, Charles Faddis dibêje, divê îtîrafkar hinek agahdarîyên rastîn jî bidin ku pêbawer bin. Karbidestên dij-îstîhbaratê pîvaneke bikar tînîn, ku rastîya agahîyên ku têne dayîn bipîvin. Li gorî vê pîvanê, eger îtîrafkar hîn agahdarîyên nêpenî û sirrên girîng dide, ku alîyê din nikane eşkere bike, hîngê bawerî pê çêdibe ku îtîrafkar rastîyê dibêje. Lê, Charles Faddis bibîr tîne ku ew yek, her dem bi rêk û pêkî naxebite: Lê, dibe ku rastîya çîroka Şehram Emîrî ti car nêye zanîn û li paş nepênîya fermî ya 2 paytaxtan bimîne û li nav rûpelên tarî yên dîrokê hinda be û here…